ΕΡΤ2 ΣΠΟΡ

Η ΕΡΤ2 ΣΠΟΡ (Ελληνική Ραδιοφωνία Τηλεόραση 2 ΣΠΟΡ) είναι ο δεύτερος ελληνικός τηλεοπτικός σταθμός με καθημερινή εκπομπή και ένας από τους τέσσερις σταθμούς της ΕΡΤ Α.Ε. Αποτελεί διάδοχο της Υ.ΕΝ.Ε.Δ., του ραδιοτηλεοπτικού φορέα των Ενόπλων Δυνάμεων που πέρασε σε πολιτικό έλεγχο το 1982 που μετονομάστηκε σε ΕΡΤ2 στην πρώτη της περίοδο μέχρι το 1987 και στην δεύτερη περίοδο τη δεκαετία 2015-2025, ενώ την περίοδο 1997-2013 λειτουργούσε με την ονομασία ΝΕΤ (Νέα Ελληνική Τηλεόραση).

Το πρόγραμμα του σταθμού είναι αποκλειστικά αθλητικό, με εγχώριες διοργανώσεις και πρωταθλήματα, αθλητικά γεγονότα ευρωπαϊκού και διεθνούς βεληνεκούς, ζωντανές αθλητικές εκπομπές, αθλητικά ντοκιμαντέρ, εκπομπές ευζωίας και ευεξίας και ταινίες με αθλητικό περιεχόμενο. Από το πρόγραμμα της πρώην ΕΡΤ2 έχουν παραμείνει μόνο οι εκκλησιαστικές λειτουργίες.

Ιστορία
Το πρόγραμμα της πρώτης ημέρας της ΤΕΔ 18:30  Έναρξη προγράμματος 18:40  Κέρκυρα (ντοκιμαντέρ) 19:10  Εσοδεία γνώσεων 19:40  Διάλειμμα 20:00  Η ανακάλυψη της πενικιλίνης 20:30  Για να γνωρίσετε τον Καναδά 21:00  Λήξη προγράμματος

Στις 27 Φεβρουαρίου 1966 δημιουργήθηκε ένα δεύτερο τηλεοπτικό κανάλι από τον ελληνικό στρατό, η ΤΕΔ.

Στις 20 Ιουνίου 1966 πραγματοποιείται η μετάδοση της ΤΕΔ από τον πομπό της στα Τουρκοβούνια, καλύπτοντας το Λεκανοπέδιο Αττικής και την Αίγινα.

Η Χούντα των Συνταγματαρχών διατήρησε αμετάβλητους τους τότε πειραματικούς τηλεοπτικούς σταθμούς (παρότι δεν μετέδωσαν πρόγραμμα τις πρώτες ημέρες του πραξικοπήματος) γιατί εξυπηρετούσαν τα σχέδιά της. Έδωσε μάλιστα προπαγανδιστικό ρόλο στα κανάλια σε ό,τι αφορά τον ενημερωτικό τομέα με την συνεχή προβολή του καθεστώτος και τα χρησιμοποίησε σαν μέσο για να προωθήσει την ιδεολογία της.

Τα δημόσια δίκτυα, μετά το στάδιο του πειραματισμού, και περισσότερο η ΤΕΔ η οποία μετονομάστηκε το 1968 σε ΥΕΝΕΔ, βγάζοντας πλήρες πρόγραμμα, ακολούθησαν την τυπική στη Δύση δομή με ζωντανές ενημερωτικές, προπαγανδιστικές εκπομπές, αθλητικές μεταδόσεις, τοκ σόου («Αλάτι και Πιπέρι»),Η εκπομπή άρχισε να μεταδίδεται στις 28 Απριλίου 1968 () από την ΤΕΔ και κράτησε μέχρι και μετά την πτώση της χούντας. θέατρο, μουσική και παιχνίδια, διάρκειας 6-8 ωρών την ημέρα, το μεσημέρι και το βράδυ.

Η νεοσύστατη ΥΕΝΕΔ μεταφέρεται στις νέες εγκαταστάσεις, στη Λεωφόρο Μεσογείων 136 και εγκαθιστά τηλεοπτικό πομπό ισχύος 30 κιλοβάτ στον Υμηττό.

Στις 2 Απριλίου 1970 μεταδόθηκε το πρώτο σίριαλ ονόματι «Το σπίτι με τον φοίνικα», σε σενάριο της Κικής Σεγδίτσα και ένα μήνα αργότερα (2 Μαΐου) ακολουθεί Ο κύριος συνήγορος του Κώστα Πρετεντέρη.

Στην πορεία εμφανίστηκαν δεκάδες σήριαλ, με αρκετή απήχηση στο κοινό που μεγάλωνε συνεχώς, χάρη στις αθλητικές μεταδόσεις (π.χ. το Μουντιάλ του 1970) και στις ενέργειες της χούντας να διανέμει στην επαρχία τηλεοράσεις.

1982-1988
Η νίκη του ΠΑΣΟΚ στις εκλογές του 1981 συνοδεύτηκε από προσδοκίες για αλλαγές στην τηλεόραση που δεν υλοποιήθηκαν ενώ η περίοδος που ακολούθησε χαρακτηρίστηκε από παρεμβατικότητα και λαϊκισμό.

Το 1982, με διάταξη σε άσχετο μάλιστα νομοσχέδιο, η κυβέρνηση του Ανδρέα Παπανδρέου, στα πλαίσια της σταθεροποίησης του ελληνικού κράτους, μετέφερε την ήδη αποστρατικοποιημένη ΥΕΝΕΔ υπό πολιτικό έλεγχο (ένα στρατιωτικό κανάλι φαινόταν περίεργη κατάσταση σε μια χώρα της ΕΟΚ, στην οποία μόλις είχε ενταχθεί η Ελλάδα) στο νέο εταιρικό σχήμα της ΕΡΤ2, που μαζί με την επίσης νεοϊδρυθείσα ΕΡΤ1, είχαν το αποκλειστικό δικαίωμα πανελλήνιας εκπομπής ραδιοτηλεοπτικού σήματος με πρότερο σκοπό την ενημέρωση, την επιμόρφωση και την ψυχαγωγία του ελληνικού λαού. Ο νέος οργανισμός όπως και ο προκάτοχός του, αρχικά χρηματοδοτούνταν αποκλειστικά από διαφημίσεις.

Η ΕΡΤ2 την πρώτη του περίοδο μετέδωσε πολύ δημοφιλή σίριαλ (Ο Ανδροκλής και τα λιοντάρια του, Ορκιστείτε παρακαλώ, Μαντάμ Σουσού κ.λπ.) ενώ διέθετε και πλούσιο παιδικό πρόγραμμα. Στις 11 Αυγούστου 1987, η κυβέρνηση συγχώνευσε τους δύο φορείς σε μία ενιαία Ανώνυμη Εταιρεία, με την υπάρχουσα ονομασία, και μετονομασία του καναλιού σε ΕΤ2 η οποία συντελέστηκε δύο μήνες μετά (24 Οκτωβρίου).

1988-2015
Τα ποσοστά θεαματικότητας της περιορίστηκαν σε μονοψήφια νούμερα μετά την είσοδο της ιδιωτικής τηλεόρασης στα τέλη του 1989 οδηγώντας την ΕΡΤ στην αναμόρφωση του καναλιού, από ψυχαγωγικό σε ενημερωτικό, κάτι που επετεύχθη στις 20 Οκτωβρίου 1997, μετονομάζοντας το σε ΝΕΤ, με επί το πλείστον δελτία ειδήσεων και ενημερωτικές εκπομπές, ενώ αυξήθηκαν τα ποσοστά θεαματικότητας του καναλιού, ιδιαίτερα μετά το συμβόλαιο της ΕΡΤ με την Disney που της εξασφάλισε κινούμενα σχέδια και σειρές του Disney Channel και του Disney Jr. και ταινίες της Walt Disney Pictures και της Touchstone Pictures, χάρη στις οποίες αναβαθμίστηκε το παιδικό πρόγραμμα του καναλιού από το 2004.

Παράλληλα εξασφάλισε τηλεοπτικές σειρές με μεγάλη απήχηση στις ΗΠΑ, όπως Οι Αγνοούμενοι, Νοικοκυρές Σε Απόγνωση και CSI: Νέα Υόρκη. Κατά καιρούς μετέδιδε και τηλεπαιχνίδια όπως Ποιος Θέλει Να Γίνει Εκατομμυριούχος (2002-2004) και Τοις μετρητοίς (2005-2007) και μουσικές εκπομπές όπως το μακροβιότερο Στην υγειά μας (2004-2013) τα οποία προγράμματα παρουσίαζε ο Σπύρος Παπαδόπουλος.

Η ονομασία διατηρήθηκε μέχρι τις 11 Ιουνίου 2013, όταν και έκλεισε μαζί με την υπόλοιπη ΕΡΤ, με απόφαση της κυβέρνησης Σαμαρά. Οι εργαζόμενοι συνέχισαν τη λειτουργία του για σχεδόν πέντε μήνες (μέχρι τις 7 Νοεμβρίου), όταν και εκδιώχθηκαν από το Ραδιομέγαρο μετά από αστυνομική επέμβαση. Κατά την περίοδο του κλεισίματος της ΕΡΤ, τις συχνότητες της τότε ΕΡΤ χρησιμοποιούσε ο διάδοχος φορέας της, ονόματι ΝΕΡΙΤ για να εκπέμπει τα δικά της κρατικά κανάλια, με πρώτο αρχικά το ΝΕΡΙΤ Sports το οποίο αντικαταστάθηκε από το ΝΕΡΙΤ Plus.

2015-2025
Μετά την επαναλειτουργία της ΕΡΤ στις 11 Ιουνίου 2015, το κανάλι μετονομάστηκε πάλι σε ΕΡΤ2, με πολιτιστικά ένθετα, ντοκιμαντέρ, ψυχαγωγικές εκπομπές, παιδικά προγράμματα, συναυλίες, ξένες σειρές, εκκλησιαστικές εκπομπές, αθλητικά γεγονότα καθώς και εκπομπές και σειρές από το αρχείο της ΕΡΤ. Το παιδικό πρόγραμμα του σταθμού απαρτίζεται κυρίως από παραγωγές των γαλλικών εταιρειών Xilam και Millimages. Η συνεργασία με την τελευταία ξεκίνησε από την δωρεά δύο παραγωγών της, Μουκ και Λούι, το 2015, που η ΕΡΤ λειτουργούσε με περιορισμένο προϋπολογισμό. Στις 28 Σεπτεμβρίου 2020 η ΕΡΤ2 άλλαξε λογότυπα και σήματα, ενώ την 1η Δεκεμβρίου της ίδιας χρονιάς ξεκίνησε εκπομπές σε υψηλή ευκρίνεια.

Το πρόγραμμα επικεντρωνόταν κυρίως στην ψυχαγωγία, στον πολιτισμό, στον αθλητισμό και στα παιδιά, στα οποία το κανάλι είχε σκοπό την εκπαίδευση και ενημέρωση τους σε ζητήματα που αφορούν στις τέχνες, τη φύση, το περιβάλλον και την λογοτεχνία. Επιπλέον μετέδιδε και ντοκιμαντέρ, ξένες ταινίες και σειρές (μια εκ των οποίων το κοινωνικό «Θυμάμαι» παραγωγής της Rai) καθώς και παλιές σειρές και εκπομπές από το Αρχείο της ΕΡΤ.

Προγενέστερα μετέδιδε μεγάλα αθλητικά γεγονότα όπως το Diamond League, τη Φόρμουλα 1, το MotoGP, το Red Bull Art of Motion, το FIBA World Cup ενηλίκων και εφήβων, το Παγκόσμιο Πρωτάθλημα Υγρού Στίβου, τους Θερινούς Ολυμπιακούς Αγώνες και το Euro που διεξήχθησαν το 2016, τους Χειμερινούς Ολυμπιακούς Αγώνες και το FIFA World Cup που διεξήχθησαν το 2018, και άλλα πρωταθλήματα, πανελλαδικού, βαλκανικού, ευρωπαϊκού και παγκοσμίου βεληνεκούς.Η ΕΡΤ 3 επιστρέφει, η ΕΡΤ 2 αλλάζει...

Η ΕΡΤ2 ήταν το μοναδικό κανάλι, που δεν είχε ενημερωτικό πρόγραμμα, εκτός από συνέδρια κομμάτων και ομιλίες βουλευτών που μετέδιδε κατά καιρούς ενώ για αρκετό χρονικό διάστημα μετέδιδε το 2017 δελτία ειδήσεων στις 23:00 με παρουσιαστή τον Γιάννη Δάρρα (τις καθημερινές) και την Ελένη Χρονά (τα Σαββατοκύριακα) και το 2020 εκπαιδευτικά προγράμματα (υπό την αιγίδα του ΥΠΑΙΘ) για τις τάξεις του Δημοτικού, ύστερα από την διακοπή της λειτουργίας των σχολείων λόγω της πανδημίας του κορονοϊού.

Τον Δεκέμβριο του 2023 σταμάτησε τις εκπομπές, τα ντοκιμαντέρ και το παιδικό πρόγραμμα, με το τελευταίο να μεταφέρεται στην ΕΡΤ3. Το πρόγραμμα της ΕΡΤ2 απαρτιζόταν από σειρές και τεκμηριογραφήματα (ντοκιμαντέρ) του αρχείου της ΕΡΤ, όπως και της ΕΡΤ1, μαζί με την ζωντανή θεία λειτουργία, κάθε Κυριακή. Ωστόσο, τον Σεπτέμβριο του 2024, το παιδικό πρόγραμμα επέστρεψε στην ΕΡΤ2. Παραλλήλως, άρχισαν να προβάλλονται ξένες σειρές και ταινίες, ενώ, επίσης, στο πρόγραμμα ενετάχθησαν αθλητικά γεγονότα και κάποια είδη εκπομπών.

2025-σήμερα
Στις 29 Σεπτεμβρίου 2025, κατά τη διάρκεια της παρουσίασης του προγράμματος της ΕΡΤ για την τηλεοπτική σεζόν 2025-2026, η Γενική Διευθύντρια Προγράμματος Μαρία Κοζάκου ανακοίνωσε ότι η ΕΡΤ2 θα εστιάσει στο αθλητικό περιεχόμενο και θα μετονομαστεί από το Σάββατο 4 Οκτωβρίου σε ΕΡΤ2 ΣΠΟΡ. Η παλιά ονομασία ΕΡΤ2, καθώς και το λογότυπο, χρησιμοποιούνται πλέον μόνο κατά τη μετάδοση των εκκλησιαστικών λειτουργιών.

Πρόγραμμα
Από την ΕΡΤ2 ΣΠΟΡ μεταδίδονται τα κορυφαία ελληνικά πρωταθλήματα, ανδρών και γυναικών, στο μπάσκετ, την υδατοσφαίριση, το βόλεϊ και το χάντμπολ, το πρωτάθλημα ποδοσφαίρου γυναικών, διεθνείς αγώνες ποδοσφαίρου, εθνικών ομάδων και συλλόγων, αγώνες στίβου, κολύμβησης, καταδύσεων, κωπηλασίας, τένις, ενόργανης και ρυθμικής γυμναστικής, καθώς και καλλιτεχνικού πατινάζ.

Από το κανάλι θα μεταδοθούν επίσης οι Χειμερινοί Ολυμπιακοί και Παραολυμπιακοί Αγώνες για το 2026, ενώ τον Σεπτέμβριο του 2025 υπεγράφη διετής συμφωνία μεταξύ της ΕΡΤ και της ΕΟΕ για τη ζωντανή μετάδοση των σημαντικότερων αγώνων των λιγότερο δημοφιλών Ολυμπιακών αθλημάτων, στον δρόμο για τους Ολυμπιακούς Αγώνες του Λος Άντζελες το 2028.

Οι ονομασίες του καναλιού
27.02.1966 - 14.11.1970: ΤΕΔ (Τηλεόρασις Ενόπλων Δυνάμεων)
14.11.1970 - 03.11.1982: ΥΕΝΕΔ (Υπηρεσία Ενημερώσεως Ενόπλων Δυνάμεων)
03.11.1982 - 24.10.1987: ΕΡΤ2 (Ελληνική Ραδιοφωνία Τηλεόραση 2)
24.10.1987 - 20.10.1997: ΕΤ2 (Ελληνική Τηλεόραση 2)
20.10.1997 - 07.11.2013: ΝΕΤ (Νέα Ελληνική Τηλεόραση)
11.06.2015 - σήμερα: ΕΡΤ2 (Ελληνική Ραδιοφωνία Τηλεόραση 2)
04.10.2025 - σήμερα: ΕΡΤ2 ΣΠΟΡ (Ελληνική Ραδιοφωνία Τηλεόραση 2 ΣΠΟΡ)

Λογότυπα
 100px 100px 100px 100px 100px 100px 100px 03.11.1982-1984 1984-11.08.1987 20.10.1997-07.06.2008 07.06.2008-07.11.2013 11.06.2015-28.09.2020 28.09.2020-σήμερα 04.10.2025-σήμερα

Σημειώσεις και παραπομπές
Σημειώσεις

Παραπομπές

Εξωτερικοί σύνδεσμοι
ΕΡΤ2 ΣΠΟΡ
Τηλεοπτικά σήματα της πρώην ΝΕΤ

Κατηγορία:Ελληνική Ραδιοφωνία Τηλεόραση
Κατηγορία:Μέσα Μαζικής Ενημέρωσης της Αθήνας
Κατηγορία:Τηλεοπτικοί σταθμοί της ΕΡΤ
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 1982
Κατηγορία:Τηλεοπτικά κανάλια και σταθμοί οι οποίοι έκλεισαν το 2013
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 2015